Radio Raps ondergaan noodsaaklike operasieRikus de Beer, oftewel Jonathan van Radio Raps (Foto: Verskaf) Die Afrikaanse akteur en komediant Rikus de Beer, beter bekend as Jonathan van Radio Raps, is geopereer nadat hy onlangs in ŉ kritieke toestand in ŉ Pretoriase hospitaal opgeneem is. Zinta Kymdell, De Beer se agent, het Vrydag aan Maroela Media gesê De Beer is Donderdag geopereer. “Die galstene en sy galblaas is verwyder. Die operasie was suksesvol en sonder enige komplikasies. Die dokters is tevrede en positief dat Rikus nou spoedig sal herstel. Hy is steeds in die hoësorgeenheid en hulle voorsien dat hy volgende week na ŉ ander saal oorgeplaas sal word,” het Kymdell gesê. Maroela Media het vroeër berig De Beer is op 27 Mei in die hospitaal opgeneem ná afloop van sy optrede by Silverstar Casino naby Krugersdorp. Hy het teen daardie tyd reeds behandeling ontvang vir komplikasies aan sy buik, maar het gevoel die optrede in Krugersdorp kan nie gekanselleer word nie as gevolg van die kort kennisgewing. Hy het toe daarin geslaag om die optrede met ŉ binneaarse drup te doen. Hy het daarna op 29 Mei ŉ operasie aan sy buik ondergaan en ŉ tweede operasie was vir die volgende dag geskeduleer, maar die dokter het dié operasie uitgestel weens sy toestand wat verswak het. Hy is kort daarna na die hoësorgeenheid oorgeplaas. Dokters wou Maandag al sy galblaas verwyder, maar het gesê die risiko is te groot weens infeksie en dit moes uitgestel word.